SKRIFTLIG FORESPØRGSEL E-1129/02

af Erik Meijer (GUE/NGL) til Kommissionen

(22. april 2002)

Om: Manglende offentlighed og sammenlignelighed i den finansielle forvaltning af tilskud i forskellige dele af samme Euregio

1. Har Kommissionen kendskab til en rapport fra den nederlandske revisionsret, hvori der klages over, at bevillingen af tilskud til de syv Euregio-områder i grænseområdet mellem Nederlandene og Belgien samt Tyskland er vanskelig at kontrollere, fordi de revisorer, som arbejder for myndighederne i en medlemsstat ikke har indsigt i, hvad der foregår inden for den finansielle forvaltning i den del af den pågældende Euregio, som befinder sig i en anden medlemsstat?

2. Hvad er grunden til, at der ikke hidtil har været nogen fælles kontrol og ikke er sørget for, at de involverede kan få indsigt, så man ikke kan vide, om partnerne på den anden side af grænsen omgås midlerne på en anden måde?

3. Har udviklingen i Euregio-områderne, hvor kun samarbejdet, men ikke kontrollen med dette er grænseoverskridende, indtil nu bidraget til uenighed om eller en ugennemsigtig anvendelse af de finansielle midler til bl.a. infrastruktur og aktivitetsområder?

4. Er Kommissionen indstillet på at træffe foranstaltninger, som vil gøre det muligt at gennemføre kontrol i de enkelte Euregio-områder på en sådan måde, at alle data er offentlige og sammenlignelige, så enhver tvivl om hensigtsmæssighed og rimelighed kan bortvejres?

Svar afgivet på Kommissionens vegne af Michel Barnier

(10. juni 2002)

Kommissionen har noteret sig den nederlandske revisionsrets beretning. Dokumentet er blevet drøftet i overvågningskomitéen Stuurgroep Euregio Maas-Rijn, men Kommissionen er endnu ikke blevet underrettet om resultatet af drøftelserne.

I artikel 11 i Kommissionens forordning (EF) nr. 2064/97(1) for programmeringsperioden 1994-1999 og artikel 19 i Kommissionens forordning (EF) nr. 438/2001(2) for programmeringsperioden 2000-2006 er der fastsat bestemmelser om fælles ordninger, som medlemsstaterne skal følge i forbindelse med Interreg programmerne, og som garanterer en sund finansiel forvaltning, idet der tages hensyn til de nationale love. Da strukturfondsprogrammerne gennemføres af medlemsstaterne, er det deres ansvar at iværksætte passende finansielle og kontrolmæssige foranstaltninger, der opfylder betingelserne i forordningerne. Medlemsstaterne bestemmer selv, hvilke procedurer der skal anvendes i den sammenhæng.

Kommissionen deler ikke den opfattelse, at de anvendte kontrolprocedurer har været til hinder for, at der kunne udføres effektiv kontrol og ske en korrekt udvælgelse og gennemførelse af projekterne.

Programmernes mål vil blive opfyldt, og de vil blive gennemført korrekt, hvis medlemsstaterne overholder retsforskrifterne.

(1) Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene (EFT L 290 af 23.10.1997).

(2) Kommissionens forordning (EF) nr. 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner (EFT L 63 af 3.3.2001).